VIEŠŲJŲ PIRKIMŲ TARNYBOS

DIREKTORIUS

ĮSAKYMAS

DĖL pavyzdinių RIBOTO KONKURSO PIRKIMO DOKUMENTŲ, PIRKIMUS VYKDANT CENTRINĖS VIEŠŲJŲ PIRKIMŲ INFORMACINĖS SISTEMOS PRIEMONĖMIS, PATVIRTINIMO

2014 m. gruodžio 22 d. Nr. 1S- 255

Vilnius

Vadovaudamasis Lietuvos Respublikos viešųjų pirkimų, atliekamų gynybos ir saugumo srityje, įstatymo 9 straipsnio 1 dalies 3 punktu:

1. T v i r t i n u Riboto konkurso pavyzdinius pirkimo dokumentus, pirkimus vykdant CVP IS priemonėmis (pridedama).

2. P r i p a ž į s t u netekusiu galios Viešųjų pirkimų tarnybos direktoriaus 2012 m. rugsėjo 24 d. įsakymą Nr. 1S-205 „Dėl riboto konkurso pavyzdinių pirkimo dokumentų patvirtinimo“.

3. N u r o d a u, kad šis įsakymas įsigalioja 2015 m. sausio 1 d.

Direktoriaus pavaduotoja,

laikinai atliekanti direktoriaus funkcijas	Sigita Jurgelevičienė

PATVIRTINTA

Viešųjų pirkimų tarnybos direktoriaus

2014 m. gruodžio 22 d. įsakymu
Nr. 1S- 255

Šie pavyzdiniai riboto konkurso pirkimo dokumentai (toliau – Pirkimo dokumentai) yra pritaikyti pirkimams, atliekamiems vadovaujantis Lietuvos Respublikos viešųjų pirkimų, atliekamų gynybos ir saugumo srityje, įstatymu (toliau - Įstatymas), kai pirkimo procedūrų metu tiekėjams nėra atskleidžiama įslaptinta informacija ir pirkimas yra atliekamas naudojantis Centrinės viešųjų pirkimų informacinės sistemos (toliau - CVP IS) priemonėmis.

PAVYZDINIAI RIBOTO KONKURSO PIRKIMO DOKUMENTAI, PIRKIMUS VYKDANT CVP IS PRIEMONĖMIS

/Pirkimo pavadinimas arba pirkimo objekto pavadinimas/

I. BENDROSIOS NUOSTATOS

1. /Perkančiosios organizacijos pavadinimas/ (toliau – Perkančioji organizacija) numato įsigyti /trumpas perkamų prekių, paslaugų ar darbų aprašymas/.

2. Pirkimo dokumentuose vartojamos sąvokos suprantamos taip, kaip jos apibrėžtos Įstatyme ir Lietuvos Respublikos viešųjų pirkimų įstatyme.

3. Pirkimas vykdomas vadovaujantis Įstatymu, kitais viešuosius pirkimus, atliekamus gynybos ir saugumo srityje, reglamentuojančiais teisės aktais, Lietuvos Respublikos civiliniu kodeksu (toliau – Civilinis kodeksas), Pirkimo dokumentais.

4. Išankstinis informacinis pranešimas apie pirkimą buvo / nebuvo paskelbtas Įstatymo nustatyta tvarka /jeigu buvo paskelbtas, tai Perkančioji organizacija pateikia nuorodas/.

5. Pirkimas atliekamas laikantis lygiateisiškumo, nediskriminavimo ir skaidrumo principų.

6. Perkančioji organizacija yra / nėra pridėtinės vertės mokesčio (toliau vadinama – PVM) mokėtoja.

7. Pirkimas atliekamas naudojantis CVP IS priemonėmis.

8. Bet kokia informacija, Pirkimo dokumentų paaiškinimai, pranešimai ar kitas Perkančiosios organizacijos ir tiekėjo susirašinėjimas yra vykdomas CVP IS priemonėmis (Perkančioji organizacija pasilieka sau teisę pareikalauti dokumentų originalų).

9. Tiesioginį ryšį su tiekėjais įgalioti palaikyti: /Perkančioji organizacija nurodo valstybės tarnautojų ar darbuotojų arba Komisijos narių vardus, pavardes bei kontaktinius duomenis: adresą, telefono, fakso numerius, elektroninio pašto adresą/.

10. Informacijos pateikimas CVP IS priemonėmis savo teisine galia yra prilyginamas pateikimui raštu Įstatymo prasme.

II. PIRKIMO OBJEKTAS

/Jei pirkimas skirstomas į dalis, dėl kurių leidžiama pateikti atskirus pasiūlymus, šiame punkte nurodoma:/

11. Pirkimas yra skirstomas į dalis.

/Jei pirkimas į dalis neskirstomas, nurodoma:/

12. Šis pirkimas į dalis neskirstomas.

13. Perkamų prekių / paslaugų / darbų savybės nustatytos pateiktoje techninėje specifikacijoje.

/Perkančioji organizacija šiame punkte:

– apibūdina perkamas prekes, paslaugas ar darbus. Rengiant techninę specifikaciją vadovaujamasi Įstatymo 38 straipsniu ir 3 priedėliu.

– nurodo perkamų prekių, paslaugų ar darbų kiekius (apimtis). Jeigu neįmanoma nurodyti tikslių kiekių (apimčių), rekomenduojama nurodyti preliminarius, kurie susidarytų normaliomis sąlygomis vykdant numatytą pirkimo sutartį ar pirkimo sutartis./

Techninė specifikacija gali būti pateikta Pirkimo dokumentų priede.

14. Prekės turi būti pristatytos / paslaugos turi būti suteiktos / darbai turi būti atlikti iki /įrašyti datą/ arba per /įrašyti dienų / mėnesių skaičių/ nuo prekių / paslaugų / darbų pirkimo sutarties įsigaliojimo dienos. Prekių pristatymo / paslaugų suteikimo / darbų atlikimo vieta – /nurodyti adresą/.

III. PARAIŠKŲ PATEIKIMAS

15. Tiekėjai rengia ir pateikia paraiškas dalyvauti ribotame konkurse. Paraiškos forma pateikiama Pirkimo dokumentų 1 priede. Kartu su paraiška teikiama informacija apie
tiekėjo kvalifikaciją (Pirkimo dokumentuose nurodytus kvalifikacijos reikalavimus
pagrindžiantys dokumentai /nurodomi kiti priedai, kuriuos turi pateikti tiekėjai/).

16. Paraiška turi būti pateikta elektroninėmis priemonėmis, naudojant CVP IS, pasiekiamoje adresu https://pirkimai.eviesiejipirkimai.lt iki /nurodyti datą, valandą, minutes/ (Lietuvos Respublikos laiku). /Nustatydama paraiškų pateikimo terminą Perkančioji organizacija vadovaujasi Įstatymo 26 straipsniu/.

17. Paraiška turi būti pasirašyta saugiu elektroniniu parašu, atitinkančiu teisės aktų reikalavimus.

18. Visi dokumentai, patvirtinantys tiekėjų kvalifikacijos atitiktį pirkimo sąlygose nustatytiems kvalifikaciniams reikalavimams, kiti pateikiami dokumentai turi būti pateikti elektronine forma, t.y. turi būti suformuoti elektroninėmis priemonėmis arba pateikiamos skaitmeninės dokumentų kopijos. Pateikiami dokumentai ar skaitmeninės jų kopijos turi būti prieinami naudojant visuotinai prieinamus failų formatus (pvz. jpg, doc, pdf ir kt.). Įkeliant failus į CVP IS rekomenduojame naudoti failų glaudinimo programas (zip, 7-zip, rar).

19. Kitomis nei CVP IS priemonėmis pateikta paraiška nebus nagrinėjama ir, jei įmanoma, grąžinama tiekėjui.

20. Paraiška bei kiti dokumentai pateikiami lietuvių kalba /Perkančioji organizacija gali nurodyti ir kitas kalbas, kuriomis galima pateikti pirkimo dokumentus/. Jei atitinkami dokumentai yra išduoti kita kalba, turi būti pateiktas tinkamai patvirtintas vertimas į lietuvių kalbą. /Perkančioji organizacija turi nurodyti, koks vertimo į reikalaujamą kalbą patvirtinimas bus laikomas tinkamu. Perkančioji organizacija gali reikalauti, kad vertimas būtų patvirtintas tiekėjo ar jo įgalioto asmens parašu arba kad vertimas būtų patvirtintas vertėjo parašu ir vertimo biuro antspaudu. Taip pat ji gali nurodyti, kad vertimą atlikusio asmens parašas būtų patvirtintas notariškai. Priimant sprendimą dėl būtinumo patvirtinti vertimą vertėjo parašu ir vertimo biuro antspaudu ir (ar) būtinumo notariškai patvirtinti vertimą atlikusio asmens parašą, Perkančioji organizacija turi įvertinti, kad šis reikalavimas didina pasiūlymų kainą. Perkančioji organizacija gali nurodyti, kurių dokumentų vertimo į reikalaujamą kalbą ji neprašo (pvz., kokybės vadybos sistemos įdiegimą patvirtinančio dokumento)./

IV. TIEKĖJŲ KVALIFIKACIJA

21. Tiekėjas, dalyvaujantis pirkime, turi atitikti šiuos kvalifikacinius reikalavimus:

/Perkančioji organizacija, atsižvelgdama į pirkimo objekto vertę, sudėtingumą, nustato tiekėjų kvalifikacijos reikalavimus. Šie reikalavimai turi būti pagrįsti, proporcingi pirkimo objektui, aiškūs ir tikslūs. Keliami kvalifikacijos reikalavimai negali dirbtinai riboti konkurencijos. Rengiant tiekėjų kvalifikacijos reikalavimus vadovaujamasi Įstatymo 32–37 ir 41, 42 straipsnių nuostatomis. Perkančioji organizacija Įstatymo 33 straipsnio 1 dalyje nurodytą kvalifikacijos reikalavimą privalo nustatyti visais atvejais (šių pirkimo dokumentų 21.1 punkte nurodytas kvalifikacijos reikalavimas). Rekomenduojama sąlygų, kuriomis draudžiamas ir ribojamas tiekėjų dalyvavimas pirkime, nebuvimą pagrindžiančių dokumentų sąrašą pateikti atskirai, pagal 1 lentelėje pateiktą pavyzdį, o minimalius kvalifikacinius reikalavimus įrodančių dokumentų sąrašą nurodyti 2 lentelėje. Jeigu pirkimas yra skirstomas į atskiras dalis, kvalifikacijos reikalavimai, jei reikia, nustatomi kiekvienai pirkimo daliai atskirai./

1 lentelė

Sąlygos, kurioms esant tiekėjų dalyvavimas pirkime galimas

Eil. Nr.	Kvalifikacijos reikalavimai	Kvalifikacijos reikalavimus įrodantys dokumentai
21.1	Tiekėjas (fizinis asmuo) arba tiekėjo (juridinio asmens) vadovas ar ūkinės bendrijos tikrasis narys (nariai), turintis (turintys) teisę juridinio asmens vardu sudaryti sandorį, buhalteris (buhalteriai) ar kitas (kiti) asmuo (asmenys), turintis (turintys) teisę surašyti ir pasirašyti tiekėjo apskaitos dokumentus, neturi teistumo (arba teistumas yra išnykęs ar panaikintas), dėl tiekėjo (juridinio asmens) per pastaruosius 5 metus nebuvo priimtas ir įsiteisėjęs apkaltinamasis teismo nuosprendis už dalyvavimą nusikalstamame susivienijime, jo organizavimą ar vadovavimą jam, už teroro aktą, terorizmo kurstymą, valstybės paslapties atskleidimą ar praradimą, už kyšininkavimą, tarpininko kyšininkavimą, papirkimą, sukčiavimą, kredito, paskolos ar tikslinės paramos panaudojimą ne pagal paskirtį ar nustatytą tvarką, kreditinį sukčiavimą, mokesčių nesumokėjimą, neteisingų duomenų apie pajamas, pelną ar turtą pateikimą, deklaracijos, ataskaitos ar kito dokumento nepateikimą, nusikalstamu būdu gauto turto įgijimą ar realizavimą, nusikalstamu būdu įgytų pinigų ar turto legalizavimą. Dėl tiekėjo iš kitos valstybės nėra priimtas ir įsiteisėjęs apkaltinamasis teismo nuosprendis už Direktyvos 2009/81/EB 39 straipsnio 1 dalyje išvardytuose Europos Sąjungos teisės aktuose apibrėžtus nusikaltimus.	Išrašas iš teismo sprendimo arba Informatikos ir ryšių departamento prie Vidaus reikalų ministerijos pažyma arba atitinkamos užsienio šalies institucijos dokumentas, išduotas ne anksčiau kaip /Perkančioji organizacija nurodo datą arba dienų skaičių (pvz., 60 dienų) iki paraiškų priėmimo termino pabaigos/. Jei dokumentas išduotas anksčiau, tačiau jo galiojimo terminas ilgesnis nei paraiškų priėmimo terminas, toks dokumentas jo galiojimo laikotarpiu yra priimtinas (pateikiamas skenuotas dokumentas elektroninėje formoje 1).
21.2	Tiekėjas nėra bankrutavęs, likviduojamas, su kreditoriais sudaręs taikos sutarties, sustabdęs ar apribojęs savo veiklos arba jo padėtis pagal šalies, kurioje jis registruotas, įstatymus nėra tokia pati ar panaši. Jam nėra iškelta restruktūrizavimo, bankroto byla, nėra vykdomas bankroto procesas ne teismo tvarka, nėra inicijuotos priverstinio likvidavimo procedūros ar susitarimo su kreditoriais procedūros arba jam nėra vykdomos analogiškos procedūros pagal šalies, kurioje jis registruotas, įstatymus.	1) Išrašas iš teismo sprendimo arba valstybės įmonės Registrų centro Lietuvos Respublikos Vyriausybės nustatyta tvarka išduota pažyma, patvirtinanti jungtinius kompetentingų institucijų tvarkomus duomenis arba valstybės įmonės Registrų centro išrašas arba atitinkamos užsienio šalies institucijos išduotas dokumentas, patvirtinantis, kad tiekėjas nėra bankrutavęs, likviduojamas, jam nėra iškelta restruktūrizavimo, bankroto byla, nėra vykdomas bankroto procesas ne teismo tvarka, nėra inicijuotos priverstinio likvidavimo procedūros ar susitarimo su kreditoriais procedūros, išduotas ne anksčiau kaip /Perkančioji organizacija nurodo datą arba dienų skaičių (pvz., 60 dienų) iki paraiškų priėmimo termino pabaigos/. Jei dokumentas išduotas anksčiau, tačiau jo galiojimo terminas ilgesnis nei paraiškų priėmimo terminas, toks dokumentas jo galiojimo laikotarpiu yra priimtinas (pateikiamas skenuotas dokumentas elektroninėje formoje 1). 2) Tiekėjo deklaracija (Pirkimo dokumentų 4 priedas) elektronine forma, patvirtinanti, kad tiekėjas nėra su kreditoriais sudaręs taikos sutarties, sustabdęs ar apribojęs savo veiklos, nesiekia priverstinio likvidavimo procedūros ar susitarimo su kreditoriais ar jo padėtis pagal šalies, kurioje jis registruotas įstatymus nėra tokia pati ar panaši (pateikiamas originalas), arba atitinkamos užsienio šalies išduotas dokumentas, patvirtinantis, kad tiekėjas nėra su kreditoriais sudaręs taikos sutarties, sustabdęs ar apribojęs savo veiklos, jam nėra inicijuotos priverstinio likvidavimo procedūros ar susitarimo su kreditoriais procedūros arba jo padėtis pagal šalies, kurioje jis registruotas, įstatymus nėra tokia pati ar panaši, arba priesaikos ar oficiali tiekėjo deklaracija, jei atitinkamoje šalyje neišduodamas minėtas dokumentas arba jis neapima visų keliamų klausimų.
21.3	Tiekėjas (fizinis asmuo) neturi teistumo (arba teistumas yra išnykęs ar panaikintas), dėl tiekėjo (juridinio asmens) per pastaruosius 5 metus nebuvo priimtas ir įsiteisėjęs apkaltinamasis teismo nuosprendis už nusikalstamas veikas nuosavybei, turtinėms teisėms ir turtiniams interesams, intelektinei ar pramoninei nuosavybei, ekonomikai ir verslo tvarkai, finansų sistemai, valstybės tarnybai ir viešiesiems interesams, taip pat už nusikalstamas veikas, susijusias su disponavimu ginklais, šaudmenimis, karine įranga, išskyrus šių pirkimo dokumentų 21.1 punkte išvardytas veikas.	Išrašas iš teismo sprendimo arba Informatikos ir ryšių departamento prie Vidaus reikalų ministerijos pažyma arba atitinkamos užsienio šalies institucijos išduotas dokumentas (pateikiamas skenuotas dokumentas elektroninėje formoje 1), išduotas ne anksčiau kaip /Perkančioji organizacija nurodo datą arba dienų skaičių (pvz., 60 dienų) iki paraiškų priėmimo termino pabaigos/. Jei dokumentas išduotas anksčiau, tačiau jo galiojimo terminas ilgesnis nei paraiškų priėmimo terminas, toks dokumentas jo galiojimo laikotarpiu yra priimtinas.
21.4	Tiekėjas nėra padaręs rimto profesinio pažeidimo, kurį Perkančioji organizacija gali įrodyti bet kokiomis teisėtomis priemonėmis, įskaitant informacijos apsaugos ar tiekimo patikimumo įsipareigojimų pažeidimą įgyvendinant ankstesnį pirkimą. Šiame punkte vartojama sąvoka „profesinis pažeidimas“ suprantama kaip konkurencijos, darbo, darbuotojų saugos ir sveikatos, aplinkos apsaugos, informacijos apsaugos teisės aktų pažeidimas, už kurį tiekėjui, kuris yra fizinis asmuo, yra paskirta administracinė nuobauda, o tiekėjui, kuris yra juridinis asmuo, – ekonominė sankcija, nustatyta Lietuvos Respublikos įstatymuose, kai nuo sprendimo, kuriuo buvo paskirta ši sankcija, įsiteisėjimo dienos praėjo mažiau kaip vieni metai. Jeigu pirkime dalyvaujantis tiekėjas, kuris yra juridinis asmuo, pažeidė Lietuvos Respublikos konkurencijos įstatymo 5 straipsnį, toks pažeidimas pagal šį punktą laikomas profesiniu, jeigu nuo sprendimo paskirti Lietuvos Respublikos konkurencijos įstatyme nustatytą ekonominę sankciją įsiteisėjimo dienos praėjo mažiau kaip 3 metai.	Tiekėjo deklaracija (Pirkimo dokumentų 4 priedas) elektronine forma.
21.5	Tiekėjas yra įvykdęs įsipareigojimus, susijusius su socialinio draudimo įmokų mokėjimu pagal valstybės, kurioje jis registruotas, ar valstybės, kurioje yra Perkančioji organizacija, reikalavimus.	Jeigu tiekėjas yra fizinis asmuo, registruotas Lietuvos Respublikoje, pateikiama Valstybinio socialinio draudimo įstaigos išduota pažyma arba valstybės įmonės Registrų centro Lietuvos Respublikos Vyriausybės nustatyta tvarka išduota pažyma, patvirtinanti jungtinius kompetentingų institucijų tvarkomus duomenis. Kitos valstybės tiekėjas, kuris yra fizinis arba juridinis asmuo, pateikia šalies, kurioje jis yra registruotas, kompetentingos valstybės institucijos išduotą pažymą. Pateikiamas skenuotas dokumentas elektroninėje formoje 1, išduotas ne anksčiau kaip /Perkančioji organizacija nurodo datą arba dienų skaičių (pvz., 30 dienų) iki paraiškų priėmimo termino pabaigos/. Jei dokumentas išduotas anksčiau, tačiau jo galiojimo terminas ilgesnis nei paraiškų priėmimo terminas, toks dokumentas jo galiojimo laikotarpiu yra priimtinas. Jeigu tiekėjas yra juridinis asmuo, registruotas Lietuvos Respublikoje, iš jo nereikalaujama pateikti jokių šį reikalavimą įrodančių dokumentų. Perkančioji organizacija tikrina paskutinės paraiškų pateikimo termino dienos, nurodytos pranešime apie pirkimą, duomenis.
21.6	Tiekėjas yra įvykdęs įsipareigojimus, susijusius su mokesčių mokėjimu pagal valstybės, kurioje jis registruotas, ar valstybės, kurioje yra Perkančioji organizacija, reikalavimus.	Valstybinės mokesčių inspekcijos išduota pažyma arba valstybės įmonės Registrų centro Lietuvos Respublikos Vyriausybės nustatyta tvarka išduota pažyma, patvirtinanti jungtinius kompetentingų institucijų tvarkomus duomenis arba atitinkamos užsienio šalies institucijos dokumentas (pateikiamas skenuotas dokumentas elektroninėje formoje 1), išduotas ne anksčiau kaip /Perkančioji organizacija nurodo datą arba dienų skaičių (pvz., 30 dienų) iki paraiškų priėmimo termino pabaigos/. Jei dokumentas išduotas anksčiau, tačiau jo galiojimo terminas ilgesnis nei paraiškų priėmimo terminas, toks dokumentas jo galiojimo laikotarpiu yra priimtinas.
21.7	Tiekėjas turi teisę verstis ta veikla, kuri reikalinga pirkimo sutarčiai įvykdyti.	Tiekėjo (juridinio asmens) dokumentai, patvirtinantys tiekėjo teisę verstis atitinkama veikla, arba atitinkamos užsienio šalies institucijos (profesinių ar veiklos tvarkytojų, valstybės įgaliotų institucijų pažymos, kaip yra nustatyta toje valstybėje, kurioje tiekėjas registruotas) išduotas dokumentas (pateikiamas skenuotas dokumentas elektroninėje formoje). /Perkančioji organizacija čia išvardija visus reikalaujamus dokumentus. Pvz., jei su pirkimo objektu susijusi veikla yra licencijuojama, Perkančioji organizacija nurodo pateikti licencijos skaitmeninę kopiją, jei tiekėjas veikla, susijusia su pirkimo objektu, verčiasi turėdamas verslo liudijimą – verslo liudijimo skaitmeninę kopiją./

2 lentelė

Kvalifikacijos reikalavimai tiekėjams

Eil. Nr.	Kvalifikacijos reikalavimai	Kvalifikacijos reikalavimus patvirtinantys dokumentai
1	/Minimalūs kvalifikacijos reikalavimai nustatomi vadovaujantis Įstatymo 35–37, 41 ir 42 straipsnių nuostatomis.

/Perkančioji organizacija negali reikalauti dokumentų ir informacijos, kurie Perkančiajai organizacijai pagal Lietuvos Respublikos valstybės informacinių išteklių valdymo įstatymą ar kitus teisės aktus yra neatlygintinai prieinami Lietuvos Respublikos registruose, valstybės informacinėse sistemose ir kitose informacinėse sistemose./

11) jeigu tiekėjas negali pateikti nurodytų dokumentų, nes atitinkamoje šalyje tokie dokumentai neišduodami arba toje šalyje išduodami dokumentai neapima visų keliamų klausimų, pateikiama priesaikos deklaracija arba oficiali tiekėjo deklaracija;

2) užsienio valstybių tiekėjų kvalifikacijos reikalavimus įrodantys dokumentai legalizuojami vadovaujantis Lietuvos Respublikos Vyriausybės 2006 m. spalio 30 d. nutarimu Nr. 1079 „Dėl dokumentų legalizavimo ir tvirtinimo pažyma (Apostille) tvarkos aprašo patvirtinimo“ ir 1961 m. spalio 5 d. Hagos konvencija dėl užsienio valstybėse išduotų dokumentų legalizavimo panaikinimo, išskyrus atvejus, kai pagal Lietuvos Respublikos tarptautines sutartis ar Europos Sąjungos teisės aktus dokumentas yra atleistas nuo legalizavimo ir (ar) tvirtinimo žymos.

22. Jeigu reikia, tiekėjas gali remtis kitų ūkio subjektų ekonominiais, finansiniais, techniniais ir profesiniais pajėgumais, neatsižvelgdamas į tai, kokio teisinio pobūdžio būtų jo ryšiai su jais. Šiuo atveju kandidatas ar dalyvis privalo įrodyti Perkančiajai organizacijai, kad vykdant sutartį tie ištekliai jam bus prieinami. Tokiomis pačiomis sąlygomis ūkio subjektų grupė gali remtis ūkio subjektų grupės narių arba kitų ūkio subjektų pajėgumais.

23. Jei bendrą pasiūlymą pateikia ūkio subjektų grupė, Pirkimo dokumentų /Perkančioji organizacija nurodo konkrečius punktus/ punktuose nustatytus kvalifikacijos reikalavimus turi atitikti ir pateikti kvalifikaciją patvirtinančius dokumentus kiekvienas ūkio subjektų grupės narys atskirai, o Pirkimo dokumentų /Perkančioji organizacija nurodo konkrečius punktus/ punktuose nustatytus kvalifikacijos reikalavimus turi atitikti ir pateikti patvirtinančius dokumentus bent vienas ūkio subjektų grupės narys arba visi ūkio subjektų grupės nariai kartu. /Perkančioji organizacija, nustatydama minimalius kvalifikacijos reikalavimus ūkio subjektų grupei, kuri pateiks bendrą pasiūlymą, turi užtikrinti, kad nebūtų dirbtinai ribojama galimybė ūkio subjektų grupei dalyvauti pirkime./

24. Jei tiekėjas numato pasitelkti subrangovus, prekių subtiekėjus, paslaugų subteikėjus (toliau – Subrangovai), tokiu atveju tiekėjo nurodyti Subrangovai turi atitikti šių Pirkimo dokumentų /Perkančioji organizacija nurodo konkrečius punktus/ punktuose nustatytus kvalifikacijos reikalavimus ir pateikti nurodytus dokumentus kiekvienas Subrangovas atskirai.

V. ŪKIO SUBJEKTŲ GRUPĖS DALYVAVIMAS PIRKIMO PROCEDŪROSE

/Perkančioji organizacija gali nustatyti, kad, jei pirkimo procedūrose dalyvauja ūkio subjektų grupė, ji pateikia jungtinės veiklos sutartį arba tinkamai patvirtintą jos kopiją. Tuomet šiame punkte nurodoma:/

25. Jei pirkimo procedūrose dalyvauja ūkio subjektų grupė, ji pateikia jungtinės veiklos sutartį arba tinkamai patvirtintą jos kopiją. Jungtinės veiklos sutartyje turi būti nurodyti kiekvienos šios sutarties šalies įsipareigojimai vykdant numatomą su Perkančiąja organizacija sudaryti pirkimo sutartį, šių įsipareigojimų vertės dalis, įeinanti į bendrą pirkimo sutarties vertę. Jungtinės veiklos sutartis turi numatyti solidarią visų šios sutarties šalių atsakomybę už prievolių Perkančiajai organizacijai nevykdymą. Taip pat jungtinės veiklos sutartyje turi būti numatyta, kuris asmuo atstovauja ūkio subjektų grupei (su kuo Perkančioji organizacija turėtų bendrauti pasiūlymo vertinimo metu kylančiais klausimais ir teikti su pasiūlymo įvertinimu susijusią informaciją).

/Perkančioji organizacija pagrįstais atvejais gali reikalauti, kad ūkio subjektų grupės pateiktą pasiūlymą pripažinus laimėjusiu, ši ūkio subjektų grupė įgytų tam tikrą teisinę formą (pvz., įsteigtų įmonę).

Tuo atveju, kai Perkančioji organizacija nereikalauja, kad ūkio subjektų grupė įgytų tam tikrą teisinę formą, šiame punkte nurodo:/

26. Perkančioji organizacija nereikalauja, kad, ūkio subjektų grupės pateiktą pasiūlymą pripažinus laimėjusiu ir Perkančiajai organizacijai pasiūlius sudaryti pirkimo sutartį, ši ūkio subjektų grupė įgytų tam tikrą teisinę formą.

/Tuo atveju, kai Perkančioji organizacija reikalauja, kad ūkio subjektų grupė įgytų tam tikrą teisinę formą, nes tai yra būtina siekiant tinkamai įvykdyti pirkimo sutartį, Perkančioji organizacija nurodo:/

27. Perkančioji organizacija reikalauja, kad, ūkio subjektų grupės pateiktą pasiūlymą pripažinus laimėjusiu ir Perkančiajai organizacijai pasiūlius sudaryti pirkimo sutartį, ši ūkio subjektų grupė įgytų šią teisinę formą /Perkančioji organizacija nurodo reikalaujamą teisinę formą/. Pirkimo sutartis sudaroma su šių ūkio subjektų grupės įsteigtu juridiniu asmeniu. Ūkio subjektai, įsteigę juridinį asmenį, privalo laiduoti už jų įsteigto juridinio asmens prievoles, susijusias su pirkimo sutarties įvykdymu.

VI. SUBRANGOVŲ DALYVAVIMAS PIRKIMO PROCEDŪROSE

/Pažymėtina, kad Perkančioji organizacija negali uždrausti tiekėjams pasitelkti Subrangovus, todėl toliau Pirkimo dokumentuose nurodo vieną iš šių reikalavimų, taikomų Subrangos sutartims:/

28. Laimėjęs dalyvis gali laisvai pasirinkti subrangovus.

29. Tiekėjas paraiškoje / pasiūlyme nurodo, kokiai pirkimo sutarties daliai ir kuriai pirkimo sutarties daliai ir kokius Subrangovus jis ketina pasitelkti Subrangos sutarčiai vykdyti. /Perkančioji organizacija gali nustatyti:/ Tiekėjas paraiškoje / pasiūlyme nurodo įsipareigojimą pranešti Perkančiajai organizacijai apie Subrangovų pasikeitimą pirkimo sutarties vykdymo metu.

/Jei Perkančioji organizacija nustato vieną iš šių reikalavimų Subrangovams, atitinkamai paraiškos formoje nurodo, kokią informaciją su paraiška turės pateikti tiekėjas./

VII. TIEKĖJŲ KVALIFIKACIJOS VERTINIMAS

30. Perkančioji organizacija patikrina, ar paraišką pateikęs tiekėjas atitinka Pirkimo dokumentų IV skyriuje nustatytus reikalavimus kvalifikacijai, kuriuos tikrina paraiškų pateikimo etape. Jei Perkančioji organizacija mano, kad tiekėjo pateikti kvalifikaciniai duomenys yra neišsamūs arba netikslūs, ji paprašo tiekėją juos patikslinti per Perkančiosios organizacijos nustatytą terminą. Tiekėjo paraiška atmetama ir jis nekviečiamas teikti pasiūlymų, kai:

30.1. kvalifikacijos duomenys neatitinka bent vieno Pirkimo dokumentų IV dalyje nustatyto kvalifikacijos reikalavimo;

30.2. perkančiajai organizacijai paprašius, tiekėjas per protingą terminą nepatikslino pateiktų netikslių ar neišsamių duomenų apie savo kvalifikaciją.

30.3. tiekėjas yra pateikęs melagingą informaciją apie atitiktį nustatytiems reikalavimams ir tai Perkančioji organizacija gali įrodyti bet kokiomis teisėtomis priemonėmis.

31. Perkančioji organizacija kiekvienam suinteresuotam kandidatui ne vėliau kaip per
3 darbo dienas praneša apie kvalifikacijos vertinimo rezultatus, pagrįsdama priimtus sprendimus.

32. Perkančioji organizacija, gavusi kandidato, kurio paraiška buvo atmesta, prašymą, ne vėliau kaip per 15 dienų nuo prašymo gavimo dienos nurodo paraiškos atmetimo priežastis.

Tuo atveju, jei Perkančioji organizacija nusprendžia taikyti kvalifikacinę atranką ir riboti tiekėjų, kuriuos kvies pateiki pasiūlymus skaičių, Pirkimo dokumentuose nurodo:/

33. Įvertinusi tiekėjų atitiktį kvalifikaciniams reikalavimams, Perkančioji organizacija atlieka kvalifikacinę atranką ir pagal nustatytus kriterijus pasirenka /Perkančioji organizacija įrašo konkretų tiekėjų skaičių, kuris negali būti mažesnis kaip 3/ daugiausiai balų kvalifikacinės atrankos metu surinkusius tiekėjus, kuriuos kvies pateikti pasiūlymus.

34. Perkančioji organizacija nustato šiuos kvalifikacinės atrankos kriterijus ir jų lyginamuosius svorius: /Perkančioji organizacija pirkimo dokumentuose nustato tokius kvalifikacinės atrankos kriterijus, kurie yra svarbūs pirkimo sutarčiai sudaryti ir vykdyti. Jie gali būti ir kitokie nei minimalūs kvalifikacijos reikalavimai. Rekomenduotina kiekvienam kvalifikacinės atrankos kriterijui suteikti lyginamąjį svorį ir apskaičiuoti rezultatus naudojant toliau pateiktas formules. Kvalifikacinės atrankos kriterijus ir jų lyginamuosius svorius rekomenduojama pateikti lentelėje. Kartu Perkančioji organizacija Pirkimo dokumentuose nurodo kaip bus apskaičiuojami tiekėjų surinkti balai už konkrečius kvalifikacinės atrankos kriterijus ir bendra tiekėjo surinkta balų už kvalifikacinius atrankos kriterijus suma/.

VIII. KVIETIMAS PATEIKTI PASIŪLYMUS

/Tuo atveju, jei Perkančioji organizacija nevykdys kvalifikacinės atrankos ir neribos pasiūlymus pateikti kviečiamų tiekėjų skaičiaus/

35. Pateikti pasiūlymus bus kviečiami visi pagal III skyriaus reikalavimus paraiškas pateikę ir minimalius kvalifikacinius reikalavimus atitinkantys kandidatai.

/Tuo atveju, jei Perkančioji organizacija numato vykdyti kvalifikacinę atranką ir riboti pasiūlymus pateikti kviečiamų tiekėjų skaičiaus/

36. Pateikti pasiūlymus bus kviečiami /Perkančioji organizacija nurodo skaičių, kuris turi sutapti su 31 punkte nurodytu tiekėjų skaičiumi/, daugiausiai balų kvalifikacinės atrankos metu surinkę tiekėjai. Jeigu kvalifikacinės atrankos kriterijus atitinka mažiau kandidatų, negu nustatytas kviečiamų kandidatų skaičius, Perkančioji organizacija gali tęsti procedūrą ir kviesti pateikti pasiūlymus visus paraiškas pateikusius ir minimalius kvalifikacinius reikalavimus atitinkančius kandidatus. Šios procedūros metu Perkančioji organizacija negali kviesti dalyvauti pirkime kitų, paraiškų nepateikusių, tiekėjų arba kandidatų, kurie neatitinka minimalių kvalifikacinių reikalavimų.

37. Pasiūlymų pateikimo data ir vieta bus nurodyta atskirame kvietime pateikti pasiūlymą.

38. Kvietimuose pateikti pasiūlymus Perkančioji organizacija nurodys Įstatymo 21 straipsnio 5–8 dalyse esančią informaciją.

IX. PASIŪLYMŲ RENGIMAS, PATEIKIMAS, KEITIMAS

39. Pateikdamas pasiūlymą, tiekėjas sutinka su Pirkimo dokumentais ir patvirtina, kad jo pasiūlyme pateikta informacija yra teisinga ir apima viską, ko reikia tinkamam pirkimo sutarties įvykdymui.

40. Pasiūlymas turi būti pateikiamas elektroninėmis priemonėmis, naudojant CVP IS, pasiekiamoje adresu htttps://pirkimai.eviesiejipirkimai.lt Pasiūlymas privalo būti pasirašytas tiekėjo ar jo įgalioto asmens, saugiu elektroniniu parašu, atitinkančiu teisės aktų reikalavimus. Kitomis priemonėmis ir būdais pateikti pasiūlymai, bus atmesti kaip neatitinkantys pirkimo dokumentų reikalavimų.

41. Visi dokumentai turi būti pateikti elektronine forma, t.y. tiesiogiai suformuoti elektroninėmis priemonėmis (pvz. Tiekėjo deklaracija) arba pateikiamos skaitmeninės dokumentų kopijos (pvz. atestatai, pažymos, licencijos, leidimai). Pateikiami dokumentai arba skaitmeninės dokumentų kopijos turi būti prieinami naudojant nediskriminuojančius, visuotinai prieinamus failų formatus (pvz. pdf, jpg, docx ir kt.). Įkeliant failus į CVP IS rekomenduojame naudoti failų glaudinimo programas (zip, 7-zip, rar).

42. Tiekėjo pasiūlymas bei kiti dokumentai pateikiami lietuvių kalba (Perkančioji organizacija gali nurodyti ir kitas kalbas, kuriomis galima pateikti pirkimo dokumentus). Jei atitinkami dokumentai yra išduoti kita kalba, turi būti pateiktas tinkamai patvirtintas vertimas į lietuvių kalbą. /Perkančioji organizacija turi nurodyti, koks vertimo į reikalaujamą kalbą patvirtinimas bus laikomas tinkamu. Perkančioji organizacija gali reikalauti, kad vertimas būtų patvirtintas tiekėjo ar jo įgalioto asmens parašu arba kad vertimas būtų patvirtintas vertėjo parašu ir vertimo biuro antspaudu. Taip pat ji gali nurodyti, kad vertimą atlikusio asmens parašas būtų patvirtintas notariškai. Priimant sprendimą dėl būtinumo patvirtinti vertimą vertėjo parašu ir vertimo biuro antspaudu ir (ar) būtinumo notariškai patvirtinti vertimą atlikusio asmens parašą, Perkančioji organizacija turi įvertinti, kad šis reikalavimas didina pasiūlymų kainą. Perkančioji organizacija gali nurodyti, kurių dokumentų vertimo į reikalaujamą kalbą ji neprašo (pvz., kokybės vadybos sistemos įdiegimą patvirtinančio dokumento)./

43. Jeigu pasiūlyme nurodyti duomenys ir informacija skirsis nuo pasiūlymo prieduose nurodytų duomenų ir informacijos, teisingais bus laikomi pasiūlyme nurodyti duomenys ir informacija.

/Jeigu Perkančioji nusprendžia pasiūlymus vertinti pagal mažiausios kainos kriterijų, nurodo:/

44. Pasiūlymą sudarančių dokumentų visuma yra pateikiama CVP IS priemonėmis, pagal pirkimo dokumentų 2 priede pateiktą formą. Šią formą turės pildyti tik tie tiekėjai, kurie bus pakviesti pateikti pasiūlymus.

/Jeigu Perkančioji organizacija nusprendžia pasiūlymus vertinti pagal ekonomiškai naudingiausio pasiūlymo vertinimo kriterijų, nurodo:/

45. Pasiūlymą sudarančių dokumentų visuma yra pateikiama CVP IS priemonėmis pagal Pirkimo dokumentų 3 priede pateiktas A ir B formas. Šias formas turės pildyti tik tie tiekėjai, kurie bus pakviesti pateikti pasiūlymus.

/Jeigu Perkančioji organizacija Pirkimo dokumentų 12 punkte nurodė, kad pirkimas yra skirstomas į dalis, nurodo:/

46. Tiekėjas gali pateikti pasiūlymą vienai pirkimo daliai / kelioms dalims / visoms dalims /Perkančioji organizacija tik pagrįstais atvejais gali riboti pasiūlymų pateikimą kelioms ar visoms dalims/.

/Jeigu Perkančioji organizacija Pirkimo dokumentų 12 punkte nurodė, kad pirkimas į dalis neskirstomas, tai nurodo:/

47. Tiekėjas, pateikdamas pasiūlymą, turi siūlyti visą nurodytą prekių kiekį / paslaugų apimtį / darbų apimtį.

/Jeigu Perkančioji organizacija leidžia pateikti alternatyvius pasiūlymus, nurodo:/

48. Tiekėjams leidžiama pateikti alternatyvius pasiūlymus. /Perkančioji organizacija gali leisti pateikti alternatyvius pasiūlymus tik tuomet, kai pasiūlymai vertinami remiantis ekonomiškai naudingiausio pasiūlymo vertinimo kriterijumi. Taip pat pirkimo dokumentuose turi būti nurodyti minimalūs reikalavimai, kuriuos turi atitikti alternatyvūs pasiūlymai, ir konkretūs jų pateikimo reikalavimai./

/Jeigu Perkančioji organizacija neleidžia pateikti alternatyvių pasiūlymų, nurodo:/

49. Tiekėjams nėra leidžiama pateikti alternatyvių pasiūlymų. Tiekėjui pateikus alternatyvų pasiūlymą, jo pasiūlymas ir alternatyvus pasiūlymas (alternatyvūs pasiūlymai) bus atmesti.

50. Tiekėjai pasiūlyme turi nurodyti, kokia pasiūlyme pateikta informacija yra konfidenciali /tokią informaciją sudaro, visų pirma, komercinė (gamybinė) paslaptis ir konfidencialieji pasiūlymų aspektai/. Informacija, kurią viešai skelbti įpareigoja Lietuvos Respublikos įstatymai, negali būti tiekėjo nurodoma kaip konfidenciali.

51. Pasiūlymuose nurodoma prekių / paslaugų / darbų kaina pateikiama Eurais /Perkančioji organizacija gali nurodyti ir kitą valiutą/, turi būti išreikšta ir apskaičiuota taip, kaip nurodyta Pirkimo dokumentų 2 / 3 /priklausomai nuo to ar taikomas mažiausios kainos ar ekonominio naudingumo kriterijus/ priede. Apskaičiuojant kainą, turi būti atsižvelgta į visą Pirkimo dokumentų 2 / 3 /priklausomai nuo to ar taikomas mažiausios kainos ar ekonominio naudingumo kriterijus/ priede nurodytą prekių kiekį / paslaugų apimtį / darbų apimtį, kainos sudėtines dalis, į techninės specifikacijos reikalavimus ir pan. Į prekės / paslaugos / darbų kainą turi būti įskaityti visi mokesčiai ir visos tiekėjo išlaidos /Perkančioji organizacija nurodo išlaidas, kurios įskaičiuotos į pirkimo objekto kainą/. /Perkančioji organizacija šiame punkte turi nurodyti aiškias kainos apskaičiavimo taisykles, t. y. kainos ar įkainių apvalinimo taisykles, kainos apskaičiavimo formules ir kita. Šiame punkte Perkančioji organizacija gali nurodyti, kad tuo atveju, kai teisės aktų nustatyta tvarka Perkančioji organizacija pati turi sumokėti PVM į valstybės biudžetą už įsigytą pirkimo objektą, tiekėjai pasiūlymuose nurodytų bendrą pasiūlymo kainą, į kurią turi būti įskaičiuoti visi mokesčiai, išskyrus PVM, ir visos tiekėjo išlaidos./

52. Pasiūlymas galioja jame tiekėjo nurodytą laiką. Pasiūlymas turi galioti ne trumpiau nei /Perkančioji organizacija nurodo datą, iki kada turi galioti pasiūlymas, arba laikotarpį, kurio metu turi galioti pasiūlymas. Siekiant išvengti galimų klaidų pasiūlymuose, atsiradusių dėl to, kad tiekėjas pasiūlymo galiojimo dienas apskaičiuoja netinkamai pritaikydamas Civiliniame kodekse nustatytas terminų skaičiavimo taisykles, rekomenduojama nurodyti konkrečią datą, iki kurios turi galioti pasiūlymas/. Jeigu pasiūlyme nenurodytas jo galiojimo laikas, laikoma, kad pasiūlymas galioja tiek, kiek numatyta Pirkimo dokumentuose.

53. Kol nesibaigė pasiūlymų galiojimo laikas, Perkančioji organizacija turi teisę prašyti, kad tiekėjai pratęstų jų galiojimą iki konkrečiai nurodyto laiko. Tiekėjas gali atmesti tokį prašymą neprarasdamas teisės į savo pasiūlymo galiojimo užtikrinimą /kai pasiūlymo galiojimo užtikrinimas reikalaujamas/.

54. Perkančioji organizacija turi teisę pratęsti pasiūlymo priėmimo terminą. Apie naują pasiūlymų pateikimo terminą Perkančioji organizacija skelbia CVP IS bei praneša CVP IS priemonėmis.

55. Tiekėjas iki galutinio pasiūlymų priėmimo termino turi teisę pakeisti arba atšaukti savo pasiūlymą neprarasdamas teisės į pasiūlymo galiojimo užtikrinimą /kai reikalaujama pasiūlymo galiojimo užtikrinimo/. Norėdamas atsiimti ar pakeisti pasiūlymą, tiekėjas CVP IS pasiūlymo lange naudojasi funkcija „Atsiimti pasiūlymą“. Norėdamas vėl pateikti atsiimtą ir pakeistą pasiūlymą, tiekėjas turi jį pateikti iš naujo.

X. PASIŪLYMŲ GALIOJIMO UŽTIKRINIMAS

/Priimant sprendimą dėl pasiūlymų galiojimo užtikrinimo reikalingumo būtina įvertinti, kad reikalavimas pateikti pasiūlymo galiojimo užtikrinimą didina pasiūlymų kainą, kartu mažina pirkimui skirtų lėšų naudojimo efektyvumą ir racionalumą.

Rekomenduojama pasiūlymų galiojimo užtikrinimo reikalauti tik tokių pirkimų atveju, kai tiekėjo, kurio pasiūlymas pripažintas laimėjusiu, atsisakymas sudaryti pirkimo sutartį gali labai pakenkti Perkančiosios organizacijos veiklai. Rekomenduojama, kad pasiūlymo užtikrinimo dydis būtų toks, kuris užtikrintų žalos, kilusios dėl to, kad tiekėjas atsisakė sudaryti pirkimo sutartį, padengimą./

/Jeigu Perkančioji organizacija nusprendžia reikalauti pasiūlymų galiojimo užtikrinimo, 50–52 punktuose nurodo:/

56. Tiekėjo pateikiamo pasiūlymo galiojimas turi būti užtikrintas /nurodomas konkretus užtikrinimo būdas (Perkančioji organizacija turi nurodyti pasiūlymo galiojimo užtikrinimo būdą. Galima rinktis visus Civiliniame kodekse nustatytus prievolių įvykdymo užtikrinimo būdus)/. Užtikrinimo vertė – /Perkančioji organizacija turi nurodyti užtikrinimo vertę. Nurodomas santykinis arba absoliutus užtikrinimo dydis. Jeigu pasiūlymas vertinamas pagal ekonomiškai naudingiausio pasiūlymo vertinimo kriterijų, reikėtų nurodyti absoliutų (konkretų) pasiūlymo galiojimo užtikrinimo dydį. Jeigu pasiūlyme nurodoma tik vieneto kaina, tuomet Perkančioji organizacija šioje vietoje turi nurodyti, kaip tiekėjas turi apskaičiuoti pasiūlymo galiojimo užtikrinimo dydį/.

57. Prieš pateikdamas pasiūlymo galiojimo užtikrinimą tiekėjas gali prašyti Perkančiosios organizacijos patvirtinti, kad ji sutinka priimti jo siūlomą pasiūlymo galiojimo užtikrinimą. Tokiu atveju Perkančioji organizacija privalo atsakyti tiekėjui ne vėliau kaip per 3 darbo dienas nuo prašymo gavimo dienos. Šis patvirtinimas neatima teisės iš Perkančiosios organizacijos atmesti pasiūlymo galiojimo užtikrinimą, gavus informaciją, kad pasiūlymo galiojimą užtikrinantis ūkio subjektas tapo nemokus ar neįvykdė įsipareigojimų Perkančiajai organizacijai arba kitiems ūkio subjektams, ar netinkamai juos vykdė.

58. Perkančioji organizacija, tiekėjui pareikalavus, įsipareigoja nedelsdama ir ne vėliau kaip per 7 dienas grąžinti konkurso pasiūlymo galiojimą užtikrinantį dokumentą, kai:

58.1. pasibaigia konkurso pasiūlymų užtikrinimo galiojimo laikas;

58.2. įsigalioja pirkimo sutartis ir pirkimo sutarties įvykdymo užtikrinimas;

58.3. buvo nutrauktos pirkimo procedūros.

/Jeigu Perkančioji organizacija nusprendžia nereikalauti pasiūlymų galiojimo užtikrinimo, 50 punkte nurodo (atitinkamai pernumeruojami pirkimo dokumentų punktai):/

59. Perkančioji organizacija nereikalauja pasiūlymo galiojimo užtikrinimo.

XI. PIRKIMO DOKUMENTŲ PAAIŠKINIMAS IR PATIKSLINIMAS

60. Pirkimo dokumentai gali būti paaiškinami, patikslinami tiekėjų iniciatyva, jiems kreipiantis į perkančiąją organizaciją. Prašymai paaiškinti Pirkimo dokumentus gali būti pateikiami Perkančiajai organizacijai ne vėliau kaip likus 7 dienoms /Perkančioji organizacija gali nustatyti ir kitokį terminą, atsižvelgdama į konkretaus pirkimo aplinkybes/ iki paraiškų/pasiūlymų (priklausomai nuo to ar klausimas buvo pateiktas prieš ar po paraiškų pateikimo termino) priėmimo termino pabaigos./

61. Perkančioji organizacija į laiku gautus tiekėjų paklausimus atsako per 3 darbo dienas. Perkančioji organizacija gali nustatyti ir kitokį terminą, atsižvelgdama į konkretaus pirkimo aplinkybes/.

62. Nesibaigus paraiškų/pasiūlymų priėmimo terminui, Perkančioji organizacija turi teisę savo iniciatyva paaiškinti, patikslinti Pirkimo dokumentus. Šis paaiškinimas turi būti atliktas iki paraiškų/pasiūlymų priėmimo termino pabaigos likus ne mažiau kaip 6 dienoms /supaprastintų pirkimų atveju – 3 darbo dienoms/.

63. Atsakydama į tiekėjo pateiktą prašymą paaiškinti Pirkimo dokumentus, jeigu jis buvo pateiktas nepasibaigus Pirkimo dokumentų 53 punkte nurodytam terminui, arba aiškindama, tikslindama Pirkimo dokumentus savo iniciatyva, Perkančioji organizacija paaiškinimus, patikslinimus, skelbia CVP IS ir išsiunčia visiems tiekėjams, kurie prisijungė prie pirkimo, Perkančioji organizacija tiek aiškindama, tikslindama Pirkimo dokumentus savo iniciatyva, tiek tiekėjų iniciatyva visus paaiškinimus ir patikslinimus, skelbia CVP IS.

64. Perkančioji organizacija, aiškindama ar tikslindama Pirkimo dokumentus, užtikrina tiekėjų anonimiškumą, t. y. užtikrina, kad tiekėjas nesužinotų kitų tiekėjų, dalyvaujančių pirkimo procedūrose, pavadinimų ir kitų rekvizitų.

/Jeigu Perkančioji organizacija nusprendžia rengti susitikimus su tiekėjais, kurių tikslas – geriau susipažinti su pirkimo objektu, Perkančiosios organizacijos poreikiais, kita informacija, kuri svarbi sėkmingam pasiūlymų rengimui, šiame Pirkimo dokumentų punkte nurodo:/

65. Perkančioji organizacija numato susitikimą su tiekėjais. Šis susitikimas vyks /nurodyti adresą, datą ir laiką/. Susitikimo tikslas – /nurodyti susitikimo tikslą/. Susitikimo metu surašomas protokolas. Protokolo išrašas įkeliamas į CVP IS ir išsiunčiamas visiems pirkimo procedūrose dalyvaujantiems tiekėjams ne vėliau kaip /Perkančioji organizacija įrašo terminą/.

66. Tuo atveju, kai tikslinama paskelbta informacija, Perkančioji organizacija atitinkamai patikslina pranešimą apie pirkimą ir prireikus pratęsia paraiškų/pasiūlymų priėmimo terminą protingumo kriterijų atitinkančiam terminui, per kurį tiekėjai, rengdami paraiškas/pasiūlymus, galėtų atsižvelgti į patikslinimus. Apie paraiškų priėmimo termino pratęsimą pranešama patikslinant pranešimą apie pirkimą. Pranešimai apie paraiškų/pasiūlymų priėmimo termino nukėlimą taip pat paskelbiami CVP IS ir išsiunčiami tiekėjams, kurie dalyvauja pirkime.

XII. VOKŲ SU PASIŪLYMAIS ATPLĖŠIMO PROCEDŪROS

/Jeigu pasiūlymai vertinami pagal mažiausios kainos kriterijų, vokai su pasiūlymais atplėšiami viename viešojo pirkimo komisijos (toliau – Komisija) posėdyje, pagal ekonomiškai naudingiausio pasiūlymo vertinimo kriterijų – dviejuose Komisijos posėdžiuose./

67. Su CVP IS priemonėmis pateiktais pasiūlymais pradinis susipažinimas vyksta Komisijos posėdyje arba tuo pačiu metu kiekvienas Komisijos narys su pasiūlymais susipažįsta individualiai. Dalyviai ar jų atstovai pradinio susipažinimo su pateiktais pasiūlymais procedūroje nedalyvauja.

/Jeigu Perkančioji organizacija pasiūlymus vertina pagal mažiausios kainos kriterijų, šių pirkimo dokumentų 61–63 punktuose nurodo:/

68. Komisijos posėdžio, kuriame vyks elektroninių vokų atplėšimo procedūra tiksli data ir laikas bus nurodyta kartu su kvietimu pateikti pasiūlymus.

69. Pasiūlymus CVP IS priemonėmis pateikusiems Tiekėjams ar jų įgaliotiems atstovams CVP IS priemonėmis Perkančioji organizacija nedelsiant, bet ne vėliau kaip per 3 darbo dienas, praneša informaciją apie visus pateiktus pasiūlymus. Pranešime pateikiama ši informacija:

69.1. pasiūlymą pateikusio Tiekėjo pavadinimas;

69.2. pasiūlyme pateikta kaina;

69.3. ar pateikti pasiūlymai pasirašyti saugiu elektroniniu parašu, atitinkančiu Lietuvos Respublikos elektroninio parašo įstatymo numatytus reikalavimus;

69.4. ar nurodytas pasiūlymo teikėjo įgaliotojo asmens vardas, pavardė, pareigos;

69.5. ar pateiktas pasiūlymo galiojimo užtikrinimas /jeigu reikalaujama/.

70. Tolesnes pasiūlymų nagrinėjimo, vertinimo ir palyginimo procedūras Komisija atlieka konfidencialiai, tiekėjams ar jų įgaliotiems atstovams nedalyvaujant.

/Jeigu Perkančioji organizacija pasiūlymus vertina pagal ekonomiškai naudingiausio pasiūlymo vertinimo kriterijų, 61–64 punktuose nurodo:/

71. Vokai su pasiūlymais atplėšiami dviejuose Komisijos posėdžiuose. Pradinis susipažinimas su tiekėjų pasiūlymais, gautais CVP IS priemonėmis prilyginamas vokų atplėšimui. Pirmajame posėdyje atplėšiami vokai, kuriuose yra pasiūlymo techniniai duomenys ir kita informacija apie tiekėjus bei dokumentai, antrajame – vokai, kuriuose nurodytos kainos. Komisijos posėdžio, kuriame bus atplėšiami vokai su pasiūlymų techniniais duomenimis ir informacija apie tiekėjus ir vokų su pasiūlymais techniniais duomenimis atplėšimo data ir laikas (valandos, minutės) bus nurodyta kartu su kvietimu pateikti pasiūlymus.

72. Pasiūlymus CVP IS priemonėmis pateikusiems tiekėjams ar jų įgaliotiems atstovams CVP IS priemonėmis Perkančioji organizacija nedelsiant, bet ne vėliau kaip per 3 darbo dienas, praneša informaciją apie visus pateiktus pasiūlymus. Pranešime pateikiama ši informacija:

72.1. pasiūlymą pateikusio tiekėjo pavadinimas;

72.2. pagrindiniai techniniai duomenys;

72.3. ar pateikti pasiūlymai pasirašyti saugiu elektroniniu parašu, atitinkančiu Lietuvos Respublikos elektroninio parašo įstatymo numatytus reikalavimus;

72.4. ar nurodytas pasiūlymo teikėjo įgaliotojo asmens vardas, pavardė, pareigos.

72.5. ar pateiktas pasiūlymo galiojimo užtikrinimas /jeigu reikalaujama/.

73. Apie vokų su pasiūlymų kainomis atplėšimo posėdį bus paskelbta tik po to, kai Perkančioji organizacija patikrins, ar pateiktų pasiūlymų techniniai duomenys atitinka konkurso sąlygose nustatytus reikalavimus. Pasiūlymų techninių duomenų, tiekėjų kvalifikacijos patikrinimo ir įvertinimo rezultatus Perkančioji organizacija praneša visiems tiekėjams CVP IS susirašinėjimo priemonėmis, kartu nurodo ir antrojo Komisijos posėdžio, kurio metu bus atplėšti vokai su pasiūlymų kainomis, vietą ir vokų su pasiūlymų kainomis atplėšimo datą ir laiką (valandą, minutes). Jeigu Perkančioji organizacija, patikrinusi ir įvertinusi voke su pasiūlymų techniniais duomenimis ir informacija apie tiekėjus pateiktus duomenis, atmeta tiekėjo pasiūlymą, vokas su pasiūlyta kaina neatplėšiamas, o CVP IS sistemoje pasirenkama funkcija „Atmesti“. Pasiūlymus CVP IS priemonėmis pateikusiems tiekėjams ar jų įgaliotiems atstovams CVP IS priemonėmis Perkančioji organizacija nedelsiant, bet ne vėliau kaip per 3 darbo dienas, praneša informaciją apie visus pateiktus pasiūlymus. Pranešime pateikiama ši informacija:

73.1. pasiūlymą pateikusio tiekėjo pavadinimas;

73.2. pasiūlymo kaina;

73.3. ar pateikti pasiūlymai pasirašyti saugiu elektroniniu parašu, atitinkančiu Lietuvos Respublikos elektroninio parašo įstatymo numatytus reikalavimus;

73.4. ar nurodytas pasiūlymo teikėjo įgaliotojo asmens vardas, pavardė, pareigos.

/Šis posėdis gali vykti ne anksčiau nei pasibaigus 15 dienų terminui nuo tiekėjų informavimo apie pasiūlymų techninių duomenų įvertinimo rezultatus dienos, per kurį tiekėjai gali pateikti Perkančiajai organizacijai pretenziją dėl pasiūlymų techninių duomenų įvertinimo rezultatų./

74. Tolesnes pasiūlymų nagrinėjimo, vertinimo ir palyginimo procedūras atlieka Komisija, tiekėjams ar jų įgaliotiems atstovams nedalyvaujant.

XIII. PASIŪLYMŲ NAGRINĖJIMASIR PASIŪLYMŲ ATMETIMO PRIEŽASTYS

75. Iškilus klausimams dėl pasiūlymų turinio ir Komisijai paprašius, tiekėjai privalo per Komisijos nurodytą terminą pateikti papildomus paaiškinimus nekeisdami pasiūlymo esmės.

76. Jeigu pateiktame pasiūlyme Komisija randa pasiūlyme nurodytos kainos apskaičiavimo klaidų, ji paprašo tiekėjų per jos nurodytą terminą ištaisyti pasiūlyme pastebėtas aritmetines klaidas, nekeičiant vokų su pasiūlymais atplėšimo posėdžio metu paskelbtos kainos. Taisydamas pasiūlyme nurodytas aritmetines klaidas, tiekėjas neturi teisės atsisakyti kainos sudedamųjų dalių arba papildyti kainą naujomis dalimis.

77. Jeigu pateiktame pasiūlyme nurodyta prekių, paslaugų ar darbų kaina yra neįprastai maža, Perkančioji organizacija privalo pareikalauti, kad dalyvis pagrįstų siūlomą kainą, o jeigu dalyvis nepateikia tinkamų kainos pagrįstumo įrodymų, Perkančioji organizacija pasiūlymą privalo atmesti. Pasiūlyme nurodyta prekių, paslaugų ar darbų kaina laikoma neįprastai maža, jeigu ji yra 15 ir daugiau procentų mažesnė už visų tiekėjų, kurių pasiūlymai neatmesti dėl kitų priežasčių, pasiūlytų kainų aritmetinį vidurkį.

78. Pasiūlymo turinio paaiškinimai, pasiūlyme nurodytų aritmetinių klaidų pataisymai, neįprastai mažos kainos pagrindimo dokumentai perduodami Perkančiajai organizacijai CVP IS priemonėmis.

79. Komisija atmeta pasiūlymą, jeigu:

79.1. pasiūlymas neatitinka pirkimo dokumentuose nustatytų reikalavimų;

79.2. dalyvis per jos nustatytą terminą nepaaiškina pasiūlymo;

79.3. tiekėjas per jos nustatytą terminą, kaip nurodyta Įstatymo 25 straipsnio 7 dalyje, nepatikslino, nepapildė ar nepateikė kartu su pasiūlymu teikiamų pirkimo dokumentuose nurodytų dokumentų: jungtinės veiklos sutarties, tiekėjo įgaliojimo asmeniui pasirašyti paraišką ar pasiūlymą, pasiūlymo galiojimo užtikrinimą patvirtinančio dokumento;

79.4. tiekėjas nepagrindė neįprastai mažos kainos;

79.5. visi dalyviai, kurių pasiūlymai neatmesti dėl kitų priežasčių, pasiūlė per dideles, Perkančiajai organizacijai nepriimtinas kainas.

XIV. PASIŪLYMŲ VERTINIMAS

80. Pasiūlymuose nurodytos kainos bus vertinamos Eurais. /Jei Perkančioji organizacija Pirkimo dokumentų 45 punkte nurodė, kad kainos pasiūlymuose gali būti nurodomos ir kita valiuta, Perkančioji organizacija šiame punkte nurodo, kad pasiūlyme nurodyta kaina užsienio valiuta bus perskaičiuota Eurais pagal Europos centrinio banko skelbiamą orientacinį Euro ir užsienio valiutų santykį, o tais atvejais, kai orientacinio Euro ir užsienio valiutų santykio Europos centrinis bankas neskelbia, – pagal Lietuvos banko nustatomą ir skelbiamą orientacinį Euro ir užsienio valiutos santykį paskutinę pasiūlymų pateikimo dieną./ /Jeigu Perkančioji organizacija teisės aktų nustatyta tvarka pati turi sumokėti PVM į valstybės biudžetą už įsigytą pirkimo objektą, ji gali nurodyti, kad bus palyginama bendra pasiūlymuose nurodyta kaina be PVM./

/Jeigu Perkančioji organizacija pasiūlymus vertina pagal mažiausios kainos kriterijų, nurodo:/

81. Perkančiosios organizacijos neatmesti pasiūlymai vertinami pagal mažiausios kainos kriterijų.

/Jeigu Perkančioji organizacija pasiūlymus vertina pagal ekonomiškai naudingiausio pasiūlymo vertinimo kriterijų, nurodo:/

82. Perkančiosios organizacijos neatmesti pasiūlymai vertinami pagal ekonomiškai naudingiausio pasiūlymo vertinimo kriterijų.

/Perkančioji organizacija nurodo pirkimo dokumentuose kiekvienam ekonomiškai naudingiausiam pasiūlymui nustatyti pasirinkto kriterijaus lyginamąjį svorį. Kriterijų lyginamasis svoris gali būti išreikštas konkrečiu dydžiu arba nustatant intervalą, į kurį patenka kiekviena kriterijui priskiriama reikšmė. Tais atvejais, kai dėl pirkimo objekto ypatybių neįmanoma nustatyti kriterijų lyginamojo svorio, Perkančioji organizacija turi nurodyti pirkimo dokumentuose taikomų kriterijų svarbos eiliškumą mažėjančia tvarka.

Perkančioji organizacija nurodo kaip bus apskaičiuotas pasiūlymo ekonominis naudingumas (tvarka, metodika, formulės ir kita informacija). Ši informacija gali būti pateikta šioje pirkimo dokumentų dalyje arba atskirame Pirkimo dokumentų priede./

XV. SPRENDIMAS DĖL PIRKIMO SUTARTIES SUDARYMO

83. Pagal Pirkimo dokumentuose nustatytus pasiūlymų vertinimo kriterijus ir tvarką, Perkančioji organizacija nedelsdama įvertina pateiktus dalyvių pasiūlymus, nustato pasiūlymų eilę ir priima sprendimą sudaryti pirkimo sutartį / preliminariąją sutartį. Pasiūlymai šioje eilėje surašomi kainos didėjimo / ekonominio naudingumo mažėjimo tvarka. /Siūloma Perkančiajai organizacijai nustatyti:/ Jeigu kelių pateiktų pasiūlymų yra vienodos kainos / vienodas ekonominis naudingumas, nustatant pasiūlymų eilę pirmesnis į šią eilę įrašomas tiekėjas, kurio pasiūlymas elektroninėmis priemonėmis pateiktas anksčiausiai. Pasiūlymų eilė nenustatoma, jei buvo gautas tik vienas pasiūlymas.

84. Perkančioji organizacija suinteresuotiems dalyviams ne vėliau kaip per 5 darbo dienas praneša apie priimtą sprendimą sudaryti pirkimo sutartį / preliminariąją sutartį ir pateikia 73 punkte nurodytos atitinkamos informacijos, kuri dar nebuvo pateikta pirkimo procedūros metu, santrauką ir nurodo nustatytą laimėjusį pasiūlymą, pirkimo sutarties sudarymo atidėjimo terminą. Perkančioji organizacija nurodo priežastis, dėl kurių buvo priimtas sprendimas nesudaryti pirkimo sutarties ar pradėti pirkimą iš naujo.

85. Perkančioji organizacija, gavusi dalyvio pateiktą prašymą, turi ne vėliau kaip per 15 dienų nuo prašymo gavimo nurodyti:

85.1. dalyviui, kurio pasiūlymas buvo atmestas – pasiūlymo atmetimo priežastis, tarp jų ir Įstatymo 38 straipsnio 4 ir 5 dalyse nurodytas priežastis, dėl kurių priimtas sprendimas dėl nelygiavertiškumo arba sprendimas, kad prekės, paslaugos ar darbai neatitinka rezultatų apibūdinimo ar funkcinių reikalavimų, ir priežastis, dėl kurių priimtas sprendimas dėl pasiūlymų neatitikties informacijos apsaugos ir tiekimo patikimumo reikalavimams;

85.2. dalyviui, kurio pasiūlymas nebuvo pripažintas geriausiu, – laimėjusio pasiūlymo charakteristikas ir santykinius pranašumus, dėl kurių šis pasiūlymas buvo pripažintas geriausiu, taip pat šį pasiūlymą pateikusio dalyvio ar preliminariosios sutarties šalių pavadinimus.

86. Perkančioji organizacija 73 punkte nurodytais atvejais negali teikti informacijos, jeigu jos atskleidimas prieštarauja teisės aktams, kenkia svarbiems visuomenės interesams, valstybės gynybos ir saugumo interesams, teisėtiems tiekėjų komerciniams interesams arba trukdo užtikrinti sąžiningą konkurenciją.

87. Pirkimo sutartis sudaroma nedelsiant, bet ne anksčiau negu pasibaigė atidėjimo terminas. Atidėjimo terminas gali būti netaikomas, kai vienintelis suinteresuotas dalyvis yra tas, su kuriuo sudaroma pirkimo sutartis.

88. Perkančioji organizacija sudaryti pirkimo sutartį siūlo tam dalyviui, kurio pasiūlymas pripažintas laimėjusiu. Dalyvis sudaryti pirkimo sutarties kviečiamas CVP IS priemonėmis ir jam nurodomas laikas, iki kada reikia atvykti sudaryti pirkimo sutartį. Laimėjęs dalyvis privalo pasirašyti pirkimo sutartį per Perkančiosios organizacijos nurodytą terminą. Pirkimo sutarčiai pasirašyti laikas gali būti nustatomas atskiru pranešimu arba nurodomas pranešime apie priimtą sprendimą sudaryti pirkimo sutartį / preliminariąją sutartį.

89. Perkančioji organizacija negali sudaryti pirkimo sutarties anksčiau negu po 15 dienų nuo rašytinio pranešimo apie jos priimtą sprendimą išsiuntimo pretenziją pateikusiam tiekėjui, suinteresuotiems kandidatams ir suinteresuotiems dalyviams dienos.

90. Jeigu dalyvis, kurio pasiūlymas pripažintas laimėjusiu, atsisako sudaryti pirkimo sutartį, iki nurodyto laiko neatvyksta sudaryti pirkimo sutarties, nepateikia Pirkimo dokumentuose nustatyto pirkimo sutarties įvykdymo užtikrinimo, arba atsisako pirkimo sutartį sudaryti Pirkimo dokumentuose nustatytomis sąlygomis, arba ūkio subjektų grupė neįsteigia juridinio asmens /tuo atveju, kai Perkančioji organizacija reikalauja, kad ūkio subjektų grupė įgytų tam tikrą teisinę formą/, laikoma, kad jis atsisakė sudaryti pirkimo sutartį. Tuo atveju Perkančioji organizacija, vadovaudamasi Įstatymo 27 straipsnio nuostatomis ir Pirkimo dokumentuose nustatytais kriterijais ir tvarka, įvertina kitus atliekant tą patį pirkimą gautus pasiūlymus ir nustato kitą laimėjusį pasiūlymą.

XVI. PIRKIMO SUTARTIES SĄLYGOS

/Šiame skyriuje Perkančioji organizacija pateikia esmines pirkimo sutarties sąlygas, remdamasi Įstatymo 50 straipsnio 5 dalimi. Jeigu yra pirkimo sutarties projektas, jis pateikiamas pirkimo dokumentų priede. /

91. Pirkimo sutarties šalių teisės ir pareigos. /Perkančioji organizacija nurodo viešojo pirkimo sutarties šalių (pirkėjo ir pardavėjo) teises ir pareigas. Apibūdinant teises ir pareigas siūlome vadovautis atitinkamomis Civilinio kodekso nuostatomis bei atsižvelgti į pirkimo objekto specifiką./

92. Perkamos prekės, paslaugos ar darbai, jei įmanoma, – tikslūs jų kiekiai. /Perkančioji organizacija nurodo, kaip pirkimo sutartyje bus apibūdintas pirkimo sutarties objektas. Pirkimo sutarties objektas gali būti apibūdinamas pačioje pirkimo sutartyje ar jos priede, į pirkimo sutartį galima perkelti konkurso dokumentų punktus arba priedus, apibūdinančius pirkimo objektą. Jei įmanoma, pirkimo sutartyje būtina nurodyti prekių kiekius, paslaugų ar darbų apimtis./

93. Kainodaros taisyklės. /Nurodoma, ar pirkimo sutartyje bus nustatyta fiksuota kaina, ar nustatomos kitos kainodaros taisyklės. Rengiant kainodaros taisykles, Perkančioji organizacija privalo vadovautis Viešojo pirkimo–pardavimo, atliekamo gynybos ir saugumo srityje, sutarčių kainos ir kainodaros taisyklių nustatymo metodikos, patvirtintos Viešųjų pirkimų tarnybos direktoriaus 2011 m. gruodžio 5 d. įsakymu Nr. 1S-178, aktualia redakcija. Perkančioji organizacija galimybę keisti sutarties kainą turi aiškiai nustatyti pirkimo dokumentuose. Jeigu pirkimo sutarties kainos keitimo galimybė nėra nustatyta, Perkančioji organizacija turi nurodyti, kad pirkimo sutarties esminė sąlyga yra pirkimo sutarties kaina, kuri nebus keičiama per visą sutarties vykdymo laikotarpį. Pirkimo sutarties, kurios trukmė ilgesnė nei 1 metai, kaina (kai nustatoma fiksuota kaina arba fiksuotas įkainis), perkant darbus, privalo būti perskaičiuojama dėl bendro kainų lygio. Nepriklausomai nuo sutarties trukmės kainodaros taisyklėse turi būti numatytas sutarties kainos ar įkainių perskaičiavimas pasikeitus PVM. Kitais atvejais kainos perskaičiavimo numatyti neprivaloma, tačiau rekomenduojama./

94. Atsiskaitymų ir mokėjimų tvarka. /Perkančioji organizacija pateikia informaciją, kokiu būdu ir kokiais terminais bus atsiskaitoma su tiekėju, bei kitą su tuo susijusią informaciją./

95. Prievolių įvykdymo terminai. /Perkančioji organizacija nurodo terminus, iki kurių turės būti įvykdyti pirkimo sutarties šalių įsipareigojimai./

96. Tiekėjo įsipareigojimai dėl įslaptintos informacijos apsaugos. /Jeigu pirkimas yra susijęs su įslaptintos informacijos naudojimu./

97. Tiekėjo įsipareigojimai užtikrinti tiekimo patikimumą.

98. Tiekėjo įsipareigojimai vykdyti Perkančiosios organizacijos reikalavimus dėl Subrangovų parinkimo. /Jeigu tokie buvo nustatyti pirkimo dokumentuose./

99. Prievolių įvykdymo užtikrinimas. /Perkančioji organizacija nurodo konkretų pirkimo sutarties įvykdymą užtikrinantį būdą ir kokį pirkimo sutarties įvykdymą užtikrinantį dokumentą tiekėjas turėtų pateikti. Galima rinktis bet kurį iš Civiliniame kodekse numatytų sutarties įvykdymo užtikrinimo būdų. Perkančioji organizacija, reikalaudama pirkimo sutarties įvykdymo užtikrinimo, turėtų atsižvelgti į pirkimo sutarties trukmę bei pirkimo dokumentuose nustatytus tiekėjų kvalifikacijos reikalavimus. Ypatingai svarbių pirkimų atvejais Perkančioji organizacija gali reikalauti pirkimo sutarties prievolių įvykdymo užtikrinimui pateikti Lietuvos Respublikoje ar užsienyje registruoto banko ar kredito unijos garantiją ar Lietuvos Respublikoje ar užsienyje registruotos draudimo bendrovės laidavimo draudimą./ Užtikrinimo vertė – /Perkančioji organizacija turi nurodyti užtikrinimo vertę. Nurodomas santykinis arba absoliutus pirkimo sutarties įvykdymo užtikrinimo dydis./ /Jeigu Perkančioji organizacija nurodo, kad pirkimo sutarties įvykdymo užtikrinimui reikalaujama pateikti banko ar kredito unijos garantiją ar draudimo bendrovės laidavimo draudimo liudijimą, ji turi nurodyti, kad tiekėjas šį pirkimo sutarties įvykdymo užtikrinimą įrodantį dokumentą pateiktų ne vėliau kaip per 5 /Perkančioji organizacija gali nustatyti ir kitokį terminą, atsižvelgdama į konkretaus pirkimo aplinkybes/ darbo dienas nuo pirkimo sutarties pasirašymo dienos./

100. Ginčų sprendimo tvarka. /Perkančioji organizacija nurodo, kokiu būdu bus sprendžiami tarp šalių dėl pirkimo sutarties kylantys ginčai. Perkančioji organizacija gali nustatyti, kad ginčai sprendžiami derybų būdu, o nepavykus taip išspręsti ginčo, jis bus sprendžiamas Lietuvos Respublikos įstatymų nustatyta tvarka./

101. Pirkimo sutarties nutraukimo tvarka. /Perkančioji organizacija nurodo pirkimo sutarties nutraukimo tvarką. Apibūdinant šią tvarką Perkančioji organizacija vadovaujasi atitinkamomis Civilinio kodekso nuostatomis./

102. Pirkimo sutarties galiojimas. /Perkančioji organizacija nurodo pirkimo sutarties galiojimo terminą ir sąlygas. Taip pat Perkančioji organizacija nurodo sutarties įsigaliojimo momentą. Tais atvejais, kai pirkimo sutarties įvykdymo užtikrinimui reikalaujama pateikti banko ar kredito unijos garantiją ar draudimo bendrovės laidavimo draudimo liudijimą, pirkimo sutartis įsigalioja tik tiekėjui pateikus reikalaujamą pirkimo sutarties įvykdymo užtikrinimą patvirtinantį dokumentą./

103. /Jeigu bus sudaroma preliminarioji sutartis, Perkančioji organizacija šiame punkte pateikia jai būdingas nuostatas: preliminariosios sutarties terminą, kuris negali būti ilgesnis nei 7 metai, išskyrus pranešime apie pirkimą nustatytus pagrįstus atvejus; ar pirkimo sutartys pagal preliminariąją sutartį bus sudaromos atnaujinant tiekėjų varžymąsi ar remiantis preliminarioje sutartyje nustatytomis sąlygomis, neatnaujinant varžymosi; pirkimo sutarčių, sudaromų pagal preliminariąją sutartį, periodiškumas ir kitos nuostatos./

104. Subrangovai ir jų keitimo tvarka. /Jeigu vykdant sutartį jie pasitelkiami./

105. Pirkimo sutarties sąlygos pirkimo sutarties galiojimo laikotarpiu negali būti keičiamos, išskyrus tokias pirkimo sutarties sąlygas, kurias pakeitus nebūtų pažeisti Įstatymo 6 straipsnyje nustatyti principai ir tikslai bei tokiems pirkimo sutarties sąlygų pakeitimams yra gautas Viešųjų pirkimų tarnybos sutikimas. Pirkimo sutarties sąlygų keitimu nebus laikomas pirkimo sutarties sąlygų koregavimas joje numatytomis aplinkybėmis, jei šios aplinkybės nustatytos aiškiai ir nedviprasmiškai bei buvo pateiktos Pirkimo dokumentuose. Tais atvejais, kai pirkimo sutarties sąlygų keitimo būtinybės nebuvo įmanoma numatyti rengiant Pirkimo dokumentus ir pirkimo sutarties sudarymo metu, pirkimo sutarties šalys gali keisti tik neesmines pirkimo sutarties sąlygas.

XVII. PRETENZIJŲ IR SKUNDŲ NAGRINĖJIMO TVARKA

106. Tiekėjas, kuris mano, kad Perkančioji organizacija nesilaikė Įstatymo reikalavimų ir tuo pažeidė ar pažeis jo teisėtus interesus, turi teisę iki pirkimo sutarties sudarymo pareikšti pretenziją Perkančiajai organizacijai dėl Perkančiosios organizacijos veiksmų ar priimtų sprendimų. Pretenzijos pateikimas yra privaloma ikiteisminė ginčo nagrinėjimo stadija.

107. Pretenzija pateikiama Perkančiajai organizacijai CVP IS priemonėmis per 15 dienų nuo Perkančiosios organizacijos pranešimo apie jos priimtą sprendimą išsiuntimo tiekėjams dienos. Jeigu Įstatyme nėra reikalavimo raštu informuoti tiekėjus apie Perkančiosios organizacijos priimtus sprendimus, pretenzija pateikiama per 10 dienų nuo paskelbimo apie Perkančiosios organizacijos priimtą sprendimą dienos. Perkančioji organizacija nagrinėja tik tas tiekėjų pretenzijas, kurios gautos iki pirkimo sutarties sudarymo.

108. Perkančioji organizacija, gavusi tiekėjo pretenziją, sustabdo pirkimo procedūras, kol ši pretenzija bus išnagrinėta ir priimtas sprendimas.

109. Perkančioji organizacija privalo išnagrinėti pretenziją ir priimti motyvuotą sprendimą ne vėliau kaip per 5 darbo dienas nuo pretenzijos gavimo dienos, o apie priimtą sprendimą ne vėliau kaip kitą darbo dieną pranešti pretenziją pateikusiam tiekėjui, suinteresuotiems kandidatams ir suinteresuotiems dalyviams, taip pat juos informuoti apie anksčiau praneštų pirkimo procedūros terminų pasikeitimą.

110. Jeigu išnagrinėjus pretenziją nebuvo patenkinti tiekėjo reikalavimai ar reikalavimai buvo patenkinti tik iš dalies, ar pretenzija nebuvo išnagrinėta Įstatymo nustatyta tvarka ir terminais, tiekėjas turi teisę kreiptis į teismą.

___________________________________

Pavyzdinių riboto konkurso pirkimo dokumentų, pirkimus vykdant CVP IS priemonėmis

1 priedas

(paraiškos formos pavyzdys)

PARAIŠKA

DALYVAUTI /pirkimo pavadinimas/

____________ Nr.______

(Data)

_____________

(Sudarymo vieta)

Tiekėjo pavadinimas /Jeigu dalyvauja ūkio subjektų grupė, surašomi visi dalyvių pavadinimai/
Tiekėjo adresas /Jeigu dalyvauja ūkio subjektų grupė, surašomi visi dalyvių adresai/
Atsakingo asmens vardas, pavardė
Telefono numeris
Fakso numeris
El. pašto adresas

Šiuo dokumentu pareiškiame, kad norime dalyvauti ribotame konkurse, paskelbtame /Perkančioji organizacija pateikia nuorodą į pranešimą, paskelbtą Įstatymo nustatyta tvarka/. Taip pat pažymime, kad atitinkame visus pranešime apie pirkimą nurodytus reikalavimus tiekėjams, ir teikiame šiuos duomenis apie savo kvalifikaciją:

/Jei Perkančioji organizacija tiekėjo kvalifikaciją vertina paraiškų pateikimo metu, nurodo:/

Eil.Nr.	Pirkimo dokumentų punktas	Tiekėjo kvalifikacijos rodiklis	Rodiklio reikšmė
1	2	3	4

Kartu su paraiška pateikiami šie dokumentai:

Eil.Nr.	Pateiktų dokumentų pavadinimas	Dokumento puslapių skaičius	Ar pateikiama informacija yra komercinė paslaptis (konfidenciali informacija)
(Tiekėjo arba jo įgalioto asmens pareigų pavadinimas)	(Parašas)	(Vardas ir pavardė)

Pavyzdinių riboto konkurso pirkimo dokumentų, pirkimus vykdant CVP IS priemonėmis

2 priedas

(Pasiūlymo formos pavyzdys, kai pasiūlymai vertinami pagal mažiausios kainos vertinimo kriterijų)

PASIŪLYMAS

DĖL /pirkimo pavadinimas/

____________ Nr.______

(Data)

_____________

(Sudarymo vieta)

Tiekėjo pavadinimas /Jeigu dalyvauja ūkio subjektų grupė, surašomi visi dalyvių pavadinimai/
Tiekėjo adresas /Jeigu dalyvauja ūkio subjektų grupė, surašomi visi dalyvių adresai/
Už pasiūlymą atsakingo asmens vardas, pavardė
Telefono numeris
Fakso numeris
El. pašto adresas

Šiuo pasiūlymu pažymime, kad sutinkame su visomis pirkimo sąlygomis, nustatytomis:

1) pranešime apie pirkimą, paskelbtame Įstatymo nustatyta tvarka /perkančioji organizacija pateikia nuorodas/;

2) kituose Pirkimo dokumentuose (jų paaiškinimuose, papildymuose).

Mes siūlome šias prekes / paslaugas / šiuos darbus:

/Jei pirkimas skirstomas į dalis, perkančioji organizacija pateikia lenteles dėl kiekvienos pirkimo dalies atskirai./

Eil. Nr.	Prekių / paslaugų / darbų pavadinimas	Kiekis	Mato vnt.	Vieneto kaina, EUR (be PVM)	Vieneto kaina, EUR (su PVM)	Kaina be PVM	Kaina su PVM
1	2	3	4	5	6	7	8
IŠ VISO (bendra pasiūlymo kaina)

/Pastaba. Lentelės 1–4 skiltis pildo perkančioji organizacija./

Tais atvejais, kai pagal galiojančius teisės aktus tiekėjui nereikia mokėti PVM, jis lentelės 6 ir 8 skilčių nepildo ir nurodo priežastis, dėl kurių PVM nemoka.

Siūlomos prekės / paslaugos / darbai visiškai atitinka Pirkimo dokumentuose nurodytus reikalavimus ir jų savybės tokios:

Eil. Nr.	Prekių / paslaugų / darbų techniniai rodikliai	Rodiklių reikšmės
1	2	3

/Pastaba. Lentelės 1–2 skiltis pildo perkančioji organizacija./

/Tais atvejais, kai perkančioji organizacija reikalauja pasiūlymo galiojimo užtikrinimo:/

Pasiūlymo galiojimo užtikrinimui pateikiame	___________________________________
_______________________________________________________________________________ .
(Nurodyti užtikrinimo būdą, dydį, dokumentus)
Pasiūlymas galioja iki termino, nustatyto pirkimo dokumentuose. Šie pateikiami duomenys yra komercinė paslaptis (konfidenciali informacija): _______________________________________________________________________________________________________________________________________________________________________________________________________________________________________________________________________________________________________
(Tiekėjo arba jo įgalioto asmens pareigų pavadinimas)	(Parašas)	(Vardas ir pavardė)

Pavyzdinių riboto konkurso pirkimo dokumentų, pirkimus vykdant CVP IS priemonėmis

3 priedas

(Pasiūlymo forma, kai pasiūlymai vertinami pagal ekonomiškai naudingiausio pasiūlymo vertinimo kriterijų, A ir B formos)

PASIŪLYMAS

DĖL /pirkimo pavadinimas/

A DALIS. TECHNINĖ INFORMACIJA IR DUOMENYS APIE TIEKĖJĄ

_____________ Nr.______

(Data)

_____________

(Sudarymo vieta)

Tiekėjo pavadinimas /Jeigu dalyvauja ūkio subjektų grupė, surašomi visi dalyvių pavadinimai/
Tiekėjo adresas /Jeigu dalyvauja ūkio subjektų grupė, surašomi visi dalyvių adresai/
Už pasiūlymą atsakingo asmens vardas, pavardė
Telefono numeris
Fakso numeris
El. pašto adresas

Šiuo pasiūlymu pažymime, kad sutinkame su visomis pirkimo sąlygomis, nustatytomis:

1) pranešime apie pirkimą, paskelbtame Įstatymo nustatyta tvarka /perkančioji organizacija pateikia nuorodas/;

2) kituose Pirkimo dokumentuose (jų paaiškinimuose, papildymuose).

Atsižvelgdami į Pirkimo dokumentuose išdėstytas sąlygas, teikiame savo pasiūlymą, sudarytą iš dviejų dalių, pateiktų atskiruose vokuose. Šioje dalyje nurodome techninę informaciją bei duomenis apie mūsų pasirengimą įvykdyti numatomą sudaryti pirkimo sutartį.

Mes siūlome šias prekes / paslaugas / šiuos darbus:

/Jei pirkimas skirstomas į dalis, perkančioji organizacija pateikia lenteles dėl kiekvienos pirkimo dalies atskirai./

Eil. Nr.	Prekių / paslaugų / darbų pavadinimas	Kiekis	Mato vnt.
1	2	3	4

/Pastaba. Lentelę pildo perkančioji organizacija./

Siūlomos prekės / paslaugos / darbai visiškai atitinka Pirkimo dokumentuose nurodytus reikalavimus ir jų savybės tokios:

Eil.Nr.	Prekių / paslaugų / darbų techniniai rodikliai	Rodiklių reikšmės
1	2	3

/Pastaba. Lentelės 1–2 skiltis pildo perkančioji organizacija./

/Tais atvejais, kai perkančioji organizacija reikalauja pasiūlymo galiojimo užtikrinimo:/

Pasiūlymo galiojimo užtikrinimui pateikiame	___________________________________
_______________________________________________________________________________ .
(Nurodyti užtikrinimo būdą, dydį, dokumentus)

Pasiūlymas galioja iki termino, nustatyto pirkimo dokumentuose.
Šie pateikiami duomenys yra komercinė paslaptis (konfidenciali informacija): ________________________________________________________________________________________________________________________________________________________________________________________________________________________________________________________________________________________________________
(Tiekėjo arba jo įgalioto asmens pareigos)	(Parašas)	(Vardas ir pavardė)

PASIŪLYMAS

DĖL /pirkimo pavadinimas/

B DALIS. KAINOS

_____________ Nr.______

(Data)

_____________

(Sudarymo vieta)

Tiekėjo pavadinimas /Jeigu dalyvauja ūkio subjektų grupė, surašomi visi dalyvių pavadinimai/

Mūsų pasiūlymo B dalyje yra nurodytos pasiūlymo A dalyje siūlomų prekių / paslaugų / darbų kainos. Kainos nurodytos šioje lentelėje:

/Jei pirkimas skirstomas į dalis, perkančioji organizacija pateikia lenteles dėl kiekvienos pirkimo dalies atskirai./

Eil. Nr.	Prekių / paslaugų / darbų pavadinimas	Kiekis	Mato vnt.	Vieneto kaina, EUR (be PVM)	Vieneto kaina, EUR (su PVM)	Kaina be PVM	Kaina su PVM
1	2	3	4	5	6	7	8
IŠ VISO (bendra pasiūlymo kaina)

/Pastaba. Lentelės 1–4 skiltis pildo perkančioji organizacija./

Tais atvejais, kai pagal galiojančius teisės aktus tiekėjui nereikia mokėti PVM, jis lentelės
6 ir 8 skilčių nepildo ir nurodo priežastis, dėl kurių PVM nemoka.

(Tiekėjo arba jo įgalioto asmens pareigų pavadinimas)	(Parašas)	(Vardas ir pavardė)

Pavyzdinių riboto konkurso pirkimo dokumentų, pirkimus vykdant CVP IS priemonėmis

4 priedas

(Tiekėjo deklaracijos formos pavyzdys)

TIEKĖJO DEKLARACIJA

_____________ Nr.______

(Data)

_____________

(Sudarymo vieta)

1. Aš, ______________________________________________________________ ,
(Tiekėjo vadovo ar jo įgalioto asmens pareigų pavadinimas, vardas ir pavardė)
tvirtinu, kad mano vadovaujamas (-a) (atstovaujamas (-a))_____________________________ ,
(Tiekėjo pavadinimas)
dalyvaujantis (-i) ______________________________________________________________
(Perkančiosios organizacijos pavadinimas)
atliekamame _________________________________________________________________
(Pirkimo objekto pavadinimas, pirkimo numeris, pirkimo būdas)
___________________________________________________________________________ ,
skelbtame CVP IS______________________________________________________________
(pranešimo apie pirkimą, data)

nėra su kreditoriais sudaręs taikos sutarties, sustabdęs ar apribojęs savo veiklos, nesiekia priverstinio likvidavimo procedūros ar susitarimo su kreditoriais, taip pat nėra padaręs rimto profesinio pažeidimo, įskaitant informacijos apsaugos ar tiekimo patikimumo įsipareigojimų pažeidimo įgyvendinant ankstesnį pirkimą (konkurencijos, darbo, darbuotojų saugos ir sveikatos, aplinkosaugos teisės aktų pažeidimo, informacijos apsaugos teisės aktų pažeidimo), už kurį tiekėjui (fiziniam asmeniui) yra paskirta administracinė nuobauda arba tiekėjui (juridiniam asmeniui) – ekonominė sankcija, nustatyta Lietuvos Respublikos įstatymuose, kai nuo sprendimo, kuriuo buvo paskirta ši sankcija, įsiteisėjimo dienos praėjo mažiau kaip vieni metai, o už Lietuvos Respublikos konkurencijos įstatymo 5 straipsnio pažeidimą tiekėjui, kuris yra juridinis asmuo, yra paskirta ekonominė sankcija, kai nuo sprendimo, kuriuo buvo paskirta ši sankcija įsiteisėjimo dienos praėjo mažiau kaip trys metai.

2. Man žinoma, kad, jeigu mano pateikta deklaracija yra melaginga, vadovaujantis Įstatymo 32 straipsnio 6 dalimi, pateiktas pasiūlymas bus atmestas.

3. Tiekėjas už deklaracijoje pateiktos informacijos teisingumą atsako įstatymų nustatyta tvarka.

4. Jeigu viešajame pirkime dalyvauja ūkio subjektų grupė, deklaraciją pildo kiekvienas ūkio subjektas.

(Deklaraciją sudariusio asmens pareigų pavadinimas)	(Parašas)	(Vardas ir pavardė)